Programme/Aktiwiteite - Ons Tuis Monument Tehuise
Hierdie is ‘n Dienssentrum met 'n hartklop! Wat laat hierdie hart klop? Die ongelooflike Dienssentrumlede! Kom lê besoek af en vergewis uself hoe mense wat ouer word hul vrye tyd bestee. Hoe hulle hul kundigheid aanwend volgens die talente wat hul ontvang het. Onder heerlike geskerts word menige taak verrig:
Die allerheerlikste gebak word voorberei – resepte wissel en word aangepas soos groepe verander. Groot bestellings word op gereelde basis hanteer.
Voorbereiding van eetgoed en bediening daarvan aan begrafnisgangers van oral oor. Met piëteit en deernis word hierdie taak verrig.
Funksies word gereeld aangebied. Terwyl kundiges ‘n heerlike maal berei, dek ander keurige tafels terwyl nog ander blomme rangskik om die prentjie verder op te tooi.
Woensdae is Dienssentrumdag. Dan hou ons verjaardagtee of luister na 'n kunstenaar. Natuurlik word daar eers oor tee nuus uitgeruil of na mekaar se welstand verneem. Omgee en liefhê is hoog op die agenda.
Mooi handwerk word gemaak; jy is nooit te oud om te leer nie, al is dit net 'n nuwe steek.
Onder die afdak in die binnehof, word rokke en gordyne gesny wat of in die naaldwerkkamer of woonstel aanmekaar gewerk word.
'n Inwoner van 87 jaar doen nog houtsneewerk in die binnehof terwyl ander die Beeld lees wat daagliks vir ons inwoners se gebruik beskikbaar is.
In hierdie binnehof speel die musiek altyd, want dis 'n gewilde saamkom- en kuierplek.
Vir fondsinsameling word daar elke jaar 'n mark aangebied, nl die Wintermark. Hier spog ons dan met eie gebak en handwerk en, natuurlik, heerlike pannekoek, vetkoek en kerrie-en-rys. Buite-uitstallers word ook genooi om deel te neem aan hierdie markte.
Dan is daar ook diegene wat liefs:
Help met die bedryf van die biblioteek
Inwoners versorg wanneer hulle olik is, want hier vind jy weer nuwe broers en susters om die pad mee te stap.
Dienste word gelewer om kwaliteit tot elkeen se bestaan te voeg:
'n Verskeidenheid uitstappies word jaarliks onderneem
Ons organiseer jaarliks 'n weeklange vakansie wat per luukse bus geskied. Hierdie vakansie is vir inwoners sowel as lede van die gemeenskap. Nuwe vriendskappe word gesmee, en almal deel in die pret.
Kundige inwoners help met die snoei van rose en versorging van ons mooi tuine. Hier is genoeg bankies en mooi rusplekkies vir alleen wees op die ruim terrein.
Die lapa word gereeld gebruik vir 'n lekker braai – dis mos Afrikanertradisie.
Mnr Martiens Pretorius, in die foto hier langsaan, word in Junie 2012 80 jaar oud. Hier neem hy deel aan Jacaranda 94.2 se pretstap Sisters with Blisters op 26 November 2011. Vir die wedloop kan jy kwalifiseer vir 4 of 8 kilometer. Sy dogter Gerda het laat weet dat hy met die neem van die foto reeds 12.5 kilometer afgelê het, en sy kleindogter Liezl het die laaste 4.5 kilometer saam met hom "gehardloop", want Oupa is 'n haastige stapper.